《赠辨才宗衍大师》
宋代·郭祥正

开帆出长淮，泊舟近禅刹。仰瞻窣云塔，俯压神物穴。

衍语如悬河，事从古先说。欣闻佛力圣，降魔未尝杀。

尔来居几年，戒履皎霜雪。领徒三百人，昼饭天厨说。

重重殿阁阴，清爽无六月。固知出世缘，了与俗士别。

此生犹孤蓬，惊风畏飘瞥。长林宿鸟尽，而我归路绝。

出处既不同，净社无由结。三叹复何言，疏钟云外灭。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。